
PRO vagy pro? A magyar -ván/-vén mondatszerkezetek rejtett alanyának vizsgálata

A kutatás a magyar -ván/-vén mondatszerkezetek rejtett alanyának természetét vizsgálja. A mondatszerkezetet tárgyaló előzetes szakirodalom és a szerkezet angol nyelvű megfelelőjéről gyűjtött adatok alapján két lehetséges elemzési mód áll fent.
Bizonyos adatok a pro elemzés mellett szolgálhatnak bizonyítékként, ezesetben a szerkezet finit szerkezetként értelmezhető. Ezzel szemben több elemzés a PRO variációt támogatja, mely esetben kontroll konstrukcióról beszélhetünk. A vonatkozó szakirodalomban a PRO alany korlátozottabb olyan pragmatikai tényezők által, mint a topikalitás vagy az emberi referencia.
Kutatásomban az előbb említett tényezőkre támaszkodva experimentális módszerrel vizsgálom a szerkezet rejtett alanyát. A szerkezet elfogadhatóságát teszteltem, összevetve egy kétségkívül finit szerkezet elfogadhatóságával, amely elvileg nem/kevésbé érzékeny az említett tényezőkre. Feltevésem szerint a -ván/-vén szerkezetek megítélésének, amennyiben PRO alannyal rendelkeznek, jelentősen alacsonyabbnak kell lennie a finit szerkezetek megítélésénél nem emberi és nem topikális referens esetén.
A beérkezett adatok vegyes mintázatot mutatnak. A -ván/-vén szerkezetek ugyan szignifikánsan alacsonyabb értékelést kaptak, mint a finit megfelelőik, azonban az eredmények részletes vizsgálata alapján nem teljesen egyértelmű, hogy mely tényezők pontosan hogyan hatottak a szerkezetek megítélésére. A jövőbeni kutatások és a módszertani változtatások segíthetnek a szerkezet részletes feltérképezésében.



